10/01/2022 | Administración LocalMunicipal
Dodro
Publicación da normativa da modificación puntual do Plan xeral de ordenación municipal de Dodro para relocalizar o solo urbanizable industrial S-01

Publicación da normativa da modificación puntual do Plan xeral de ordenación municipal de Dodro para relocalizar o solo urbanizable industrial S-01. Mediante a Orde da Consellería de Medio Ambiente, Territorio e Vivenda da Xunta de Galicia do 10 de decembro de 2019 resolveuse “Outorgar a aprobación definitiva á modificación puntual do PXOM de Dodro, para relocalizar o solo urbanizable industrial S-01, con suxeición ao cumprimento das condicións sinaladas no punto 4 anterior”. O citado punto 4 indica: “4. A modificación proposta está a situar parcialmente o sector de solo urbanizable delimitado industrial S-01, cunha edificabilidade de 0,6 m2 /m2, nos primeiros 500 m da ribeira do mar, na zona de influencia de costas definida e regulada no artigo 30 da Lei 22/1988, do 28 de xullo, de costas, en cuxa letra b) se exixe, en canto á planificación territorial e urbanística, que as construcións deberán de adaptarse ao establecido na lexislación urbanística, debendo evitar a formación de pantallas arquitectónicas ou acumulación de volumes, sen que, para os ditos efectos a densidade de edificación poida ser superior á media do solo urbanizable programado ou apto para urbanizar (delimitado) no termo municipal respectivo Como consecuencia, tendo en conta que a edificabilidade media ponderada que resulta dos sectores de solo urbanizable delimitado previstos no PXOM é de 0,53 m2 /m2, o sector de solo urbanizable delimitado industrial S-01 non poderá exceder na súa edificabilidade a dita edificabilidade media ponderada. Así mesmo, na tramitación do plan parcial que desenvolva o novo sector SUI-01, deberán obterse, con carácter previo á súa aprobación inicial e inmediatamente antes da súa aprobación definitiva, os preceptivos informes sectoriais, para a verificar o cumprimento do exixido no dito artigo 30 da Lei 22/1988, do 28 de xullo, de costas.” A dita Orde foi publicada no Diario Oficial de Galicia (DOG) número 78 do 24 de abril de 2019. Consonte ao previsto no artigo 82.3 e 82.4 da Lei 2/2016, do 10 de febreiro, do solo de Galicia e 70 da Lei 7/1985, do 2 de abril, reguladora das bases de réxime local, procede para os efectos da entrada en vigor da modificación puntual do PXOM, a publicación da normativa e das ordenanzas da modificación aprobada definitivamente, unha vez inscrita no Rexistro de Planeamento Urbanístico de Galicia en data 06/06/2014 (núm. Rexistro RPG/00050/2019) En consecuencia, procédese a efectuar a citada publicación. Engádese un novo artigo á normativa do PXOM, o 9.2.3., que indica o seguinte: O plan parcial que desenvolva o ámbito deberá contar cun estudo de impacto e integración paisaxísticas (EIIP) que inclúa un estudo de visualización da paisaxe urbana co desenvolvemento proxectado, establecendo criterios para a disposición e orientación dos edificios en base á súa visibilidade desde o viario de acceso e os puntos máis frecuentes de observación. Ademais, deberá analizar o impacto visual das construcións proxectadas sobre o medio que as rodea e o perfil da zona, así como a integración das formas, tipoloxías e materiais das edificacións da contorna. A ordenación deberá prever espazos arborados de transición situados nas franxas leste e sur do sector co obxectivo de minimizar o impacto visual que o parque pode producir sobre a autovía do Barbanza e sobre o núcleos de Revixós. Deberá realizar un tratamento especial na fronte da estrada AC-305 que dará acceso ó polígono, debido á convivencia das distintas tipoloxías de edificacións, deseñando espazos de transición que amortezan o impacto visual sobre as vivendas. O EIIP fundamentará as medidas de integración paisaxística que deberán preverse na propia ordenación, para o cal deberán terse presente os criterios que a continuación se indican: As delimitacións realizaranse axustándose á paisaxe preexistente; ás coberturas vexetais, ás redes de camiños ou estradas, ou a outras preexistencias naturais ou artificiais. En especial, o deseño da ordenación adaptarase á topografía e ás preexistencias xeográficas, evitando extensas explanacións do terreo e grandes movementos de terras, e utilizando a topografía como medio para a protección de vistas, a integración de edificios, a transición entre espazos, etc. A nova ordenación deberá ter en conta o parcelario orixinal e a nova estrutura da propiedade que se xere, para evitar parcelas con formas moi irregulares que favorezan a aparición de edificacións ou construcións con formas de difícil integración. Tanto a delimitación como as condicións para a ordenación detallada serán respectuosas cos elementos de interese paisaxístico presentes no ámbito, como masas ou exemplares arbóreos, construcións ou instalacións, e terán moi presente a visibilidade do ámbito, así como as aperturas panorámicas que poidan existir cara a fondos escénicos de interese. As condicións para a ordenación do ámbito, desde o trazado do viario ata as condicións estéticas das edificacións, estableceranse de tal modo que se asegure a máxima integración posible entre os tecidos preexistentes e os novos. Buscarase a consolidación da continuidade espacial entre a rede de espazos públicos, verdes e prazas existente e a dos novos desenvolvementos. Realizarase unha análise dos bordos perimetrais, establecendo as oportunas áreas de transición e amortecemento entre a zona industrial e as áreas naturais e/ou zonas poboadas. Potenciarase o establecemento de relacións físicas e funcionais que favorezan a permeabilidade do espazo industrial e garantan a continuidade cos espazos adxacentes. Procurarase unha continuidade cos elementos existentes na súa contorna, entre eles, coa estrutura parcelaria, as formacións vexetais, as infraestruturas ou as mallas urbanas. Prestarase unha especial atención aos espazos de transición entre os polígonos industriais e as zonas con alto valor paisaxístico ou con outros valores sociais ou culturais relevantes. Deben coidarse os límites do polígono contra o solo rústico, para evitar que a transición se produza nas partes traseiras de parcelas de uso industrial, sen as oportunas medidas de integración. Por tanto, sempre que sexa posible, o límite entre a zona industrial e a contorna resolverase mediante vías, sendas peonís, zonas verdes ou espazos libres, e que regularanse unhas adecuadas condicións de tratamento das partes traseiras das parcelas edificables. As zonas verdes localizaranse nos lugares nos que mellor exerzan as súas funcións de esparexemento e de transición paisaxística coa contorna. Nos espazos libres non se trata só de realizar novas plantacións, senón de conservar a maior parte posible das masas arbóreas existentes. Preservaranse os exemplares de especies vexetais autóctonas que se localicen nas parcelas da actuación, sempre que non resulten incompatibles coas instalacións previstas. Nas novas plantacións empregaranse preferentemente especies arbóreas e arbustivas autóctonas de diferente porte, evitando as pantallas lineais e distribuíndo os exemplares de maior porte nas zonas que teñan un maior impacto visual. A organización das parcelas deseñarase procurando minimizar os movementos de terras, e facilitando a adaptación das instalacións e edificacións á topografía. O deseño do viario será congruente coas características do lugar, e para tal fin debe adaptarse á topografía, minimizando os movementos de terras e a súa visibilidade. O trazado respectará, sempre que sexa posible, os elementos de interese paisaxístico existentes (tales como arboredo, valados, cómaros, ou camiños). Garantirase a continuidade entre a rede viaria existente nos terreos adxacentes ao polígono e as novas vías. Os materiais dos viais e os elementos de urbanización serán homoxéneos, utilizando preferiblemente pavimentos permeables e integrando a vexetación no deseño das rúas. No deseño da orientación e forma das parcelas edificables teranse en conta e respectaranse na maior medida posible as perspectivas visuais dende os núcleos de poboación e as estradas. Analizaranse tamén as formas e liñas da paisaxe para adaptar os volumes, as alturas, o trazado das rúas e a posición relativa das naves. As normas reguladoras da edificación procurarán unha certa homoxeneidade ou composición harmónica, en canto á volumetría xeral, a distancia do eixo da rúa, as tipoloxías, as alturas e a organización das fachadas e as cubertas, sen prexuízo da necesaria flexibilidade para edificacións ou instalacións especiais. Nos casos ou zonas nos que sexa posible polo tipo de usos previstos, a normativa establecerá un deseño de nave tipo, de modo que as naves manteñan unhas liñas comúns. Evitaranse superficies metálicas susceptibles de xerar brillos, pois aumentarían a visibilidade do conxunto a longas distancias. Para evitar tal efecto cómpre elixir materias e cores que suavicen o contraste coa contorna, empregando como referencia a Guía de cores e materiais para a Grande Área Paisaxística correspondente. Na normativa estableceranse unhas condicións de deseño para os peches das parcelas, que procuren unha imaxe homoxénea, coherente coas edificacións e adaptables ás diferentes parcelas. Salvo para actividades especiais que requiran peches opacos, os peches serán abertos, mediante valados ou reixas, e se integrará a vexetación no deseño dos mesmos. Estableceranse criterios para os elementos e rótulos publicitarios, paneis e sinalética, en canto ao seu emprazamento, tamaño e forma, co obxecto de asegurar unha certa homoxeneidade e mellorar a calidade do conxunto, compatible co emprego das imaxes corporativas dos titulares das actividades. A iluminación pública dos sectores industriais responderá ás necesidades dos mesmos pero sen xerar un punto de atracción lumínica para os posibles espectadores exteriores. Con este obxecto prestarase atención á intensidade, cor e dirección da iluminación, así como á utilización de tipos de luminarias acordes coa contorna. A partir dos estudos de visibilidade relacionaranse os elementos que contribúen a definir a escala do conxunto edificado tales como volumetría, cheos e baleiros, entre outros, co obxectivo de definir os parámetros urbanísticos -altura, edificabilidade, ocupación, recuamentos- necesarios para asegurar a integración das edificacións. Unha estratexia recomendable é a fragmentación de volumes e o axeitado tratamento do relevo e da vexetación para facilitar a alteración da percepción escalar do polígono. Deberase valorar a localización dos espazos verdes como elemento de rótula, conexión e relación co contorno. Desde o punto de vista paisaxistico, o viario tanto exterior como interior destes espazos industriais é un elemento fundamental de calidade e integración tanto morfolóxica como visual. Débese valorar a súa importancia como elementos que establecen a estrutura interna do ámbito e os principais percorridos desde os cales se perciben estes espazos. Polo tanto, débese alcanzar un deseño de calidade do viario que sexa expresión, non só dunha lóxica funcional, senón dunha relación harmónica co contorno e coa escena urbana. Sempre que sexa posible o polígono deberá relacionarse coas zonas urbanas mediante transporte colectivo. Débese prestar especial atención ao uso da vexetación, xa que, ben utilizada, colaborará na mellora da calidade e percepción do conxunto e das diferentes edificacións. A vexetación non só contribúe a establecer as relacións ecolóxicas co contorno, senón que é un interesante elemento de «costura », desde o punto de vista da integración con este. Mediante o uso axeitado de materiais débese alcanzar un novo e contemporáneo diálogo co contorno en relación á imaxe exterior de fachadas, cubertas e o perfil ou silueta xerados. Débese evitar na medida do posible a utilización de peches opacos. Os peches sinxelos, transparentes e discretos, que actúan como filtros, establecen un mellor diálogo coas edificacións e o contorno do polígono. Procurarase controlar a cartelaría e diversos soportes publicitarios luminosos para evitar unha imaxe caótica. Estes soportes deberán ser tratados na propia ordenación das parcelas e da edificación. Deberase analizar a visibilidade nocturna do polígono, convertendo a iluminación nun elemento máis de deseño, sen alterar a súa funcionalidade. É recomendable que a altura da iluminación se sitúe por debaixo das copas das árbores co obxectivo de aproveitar ao máximo a luz. Débese ter en conta o seu deseño, situación e réxime de funcionamento co obxectivo de minimizar a contaminación lumínica. Como condición para o desenvolvemento realizarase un estudo de impacto ambiental e integración paisaxística. Dito estudo inclúa unha análise da afección visual e paisaxística deste desenvolvemento desde e cara aos bens culturais máis próximos, o seu contorno e o núcleo rural, facendo especial fincapé nun estudo das pendentes. A ordenación deberá ser coherente e sensible á realidade que se vai transformar, antepoñendo o respecto ao patrimonio, tal e como se require no artigo 34 da LPCG e na determinación 9.3 das DOT, polo que se requirirá ademais que, tendo en conta o estudo da afección visual sobre os elementos do patrimonio cultural e o núcleo tradicional se ordene o ámbito en función das características do contorno e a topografía, incidindo na redución do impacto nos elementos do patrimonio cultural, formulando unha regulación da posición, altura máxima e volumetría da edificación, movementos de terra, viarios e zonas verdes, así como unha distribución dos usos que sexa respectuosa e compatible cos valores dos elementos protexidos próximos e o núcleo rural tradicional. Coidaranse os límites do polígono contra o solo rústico para evitar que a transición se produza nas partes traseiras das parcelas sen oportunas medidas de integración. As dotacións de carácter local (zonas verdes e quipamentos) así como o uso terciario situaranse no extremo oeste, a modo de barreira, no contacto do sector co núcleo de Revixós. Prestarase atención ao tratamento dos bordes, especialmente dos límites do ámbito cara ao núcleo e os elementos protexidos. Os terreos dotacionais deberán ter unha superficie suficiente e características adecuadas (barreiras vexetais, mantemento do estado natural, características da urbanización.) para que funcionen como franxa de amortecemento cara ao patrimonio cultural e o núcleo rural. Definiranse os parámetros de edificación das novas naves, con especial atención á separación a lindeiros, ocupación, altura e fraccionamento e separación de volumes, calidade dos acabados, cores, rótulos, etc, para minimizar o impacto do novo ámbito industrial no contorno. Dodro, 3 de xaneiro de 2022 O alcalde Francisco Xabier Castro Tourís